Australnesletre

Australnesletre (Celtis australis) er et løvfellende tre i hampfamilien. Det ble tidligere regnet til almefamilien.

Det kan bli opptil 20 m høyt. Barken er glatt og grå. Bladene er ovale til lansettformete, sagtannete og med tre nerver ved basis; oversiden er ru, og undersiden er dekket av hvite hår. De små, grønne blomstene kommer samtidig med løvsprett. Frukten er en steinfrukt som er 9–12 mm stor og brunsvart når den er moden.

Australnesletre i snever betydning, Celtis australis subsp. australis, vokser i landene rundt Middelhavet. En annen underart, Celtis australis subsp. caucasica, er utbredt fra Bulgaria østover til Himalaya og Sentral-Asia; den ble tidligere regnet som en egen art, Celtis caucasica.

Treslaget er lyskrevende og trives på steinete, tørr og næringsfattig jord. Det vokser ofte i submediterran skog sammen med duneik, europahumlebøk, mannaask, hassel og lønn, men kan også vokse langs elver sammen med pil, poppel og alm. Arten er sjelden dominerende. Frukten etes av fugler, rev, grevling og husmår.

 Galleri 

 Litteratur 






 Eksterne lenker 


Kategori:Hampfamilien
Kategori:Planter formelt beskrevet i 1753
Kategori:Planter formelt beskrevet av Carl von Linné
Kategori:Sørøst-Europas flora